CELEX: E2010C0291
Language: ro
Date: 2010-07-07 00:00:00
Title: Decizia Autorității AELS de Supraveghere nr. 291/10/COL din 7 iulie 2010 privind recunoașterea zonelor autorizate din Norvegia în ceea ce privește Bonamia ostreae și Marteilia refringens

22.12.2010   
            
            
               RO
            
            
               Jurnalul Oficial al Uniunii Europene
            
            
               L 338/60
            
         DECIZIA AUTORITĂȚII AELS DE SUPRAVEGHERE
   NR. 291/10/COL
   din 7 iulie 2010
   privind recunoașterea zonelor autorizate din Norvegia în ceea ce privește Bonamia ostreae și Marteilia refringens
   
   AUTORITATEA AELS DE SUPRAVEGHERE,
   având în vedere Acordul privind Spațiul Economic European, în special articolul 109 și Protocolul 1 la acord,
   având în vedere Acordul dintre statele AELS privind instituirea unei Autorități de Supraveghere și a unei Curți de Justiție, în special articolul 5 alineatul (2) litera (d) și Protocolul 1 la acesta,
   având în vedere actul menționat în anexa I capitolul I punctul 4.1.5a din Acordul privind SEE, Directiva 2006/88/CE a Consiliului din 24 octombrie 2006 privind cerințele de sănătate animală pentru animale și produse de acvacultură și privind prevenirea și controlul anumitor boli la animalele de acvacultură (1), astfel cum a fost adaptat prin Protocolul 1 la Acordul privind SEE, în special articolul 53 din actul respectiv,
   întrucât:
   Prin Decizia sa nr. 225/04/COL din 9 septembrie 2004, Autoritatea AELS de Supraveghere a recunoscut întreaga linie de coastă a Norvegiei ca zonă autorizată în ceea ce privește Bonamia ostreae și Marteilia refringens.
   Norvegia a informat Autoritatea AELS de Supraveghere, printr-un e-mail trimis la 3 iunie 2009, că în districtul Aust-Agder, situat în sudul Norvegiei, a fost detectată o infectare cu Bonamia ostreae a stridiilor sălbatice și că s-au instituit o zonă de control și o zonă de supraveghere în jurul regiunii afectate.
   Prin scrisoarea din 23 aprilie 2010 (document nr. 554681), Norvegia a confirmat Autorității AELS de Supraveghere faptul că nu se putea exclude prezența Bonamia ostreae în cazul stridiilor sălbatice din districtul Aust-Agder, situat în sudul Norvegiei, și, prin urmare, nicio dovadă concludentă nu putea justifica ridicarea unei zone de control și de supraveghere în jurul zonei respective.
   În temeiul articolului 53 alineatul (3) din Directiva 2006/88/CE, în cazul în care ancheta epizootică confirmă că există o probabilitate mare ca infecția să se fi produs, se retrage statutul „indemn de boală” al statului membru, al zonei sau al compartimentului, în conformitate cu procedura în temeiul căreia fusese declarat acest statut. Potrivit rezultatelor investigației epidemiologice pe care a efectuat-o Norvegia și potrivit concluziilor rezultate în urma discuțiilor care au avut loc între Institutul veterinar național din Norvegia și Laboratorul comunitar de referință, Autoritatea AELS de Supraveghere consideră că sunt îndeplinite condițiile pentru retragerea statutului „indemn de boală” acordat zonei afectate din districtul Aust-Agder, situate în sudul Norvegiei.
   Prin urmare, Decizia nr. 225/04/COL ar trebui abrogată.
   Măsurile prevăzute de prezenta decizie sunt conforme cu avizul Comitetului veterinar al AELS care asistă Autoritatea AELS de Supraveghere,
   ADOPTĂ PREZENTA DECIZIE:
   Articolul 1
   Lista cu zonele autorizate în ceea ce privește Bonamia ostreae și Marteilia refringens pentru Norvegia figurează în anexă.
   Articolul 2
   Prin prezenta se abrogă Decizia nr. 225/04/COL.
   Articolul 3
   Prezenta decizie intră în vigoare la 7 iulie 2010.
   Articolul 4
   Prezenta decizie se adresează Norvegiei.
   Articolul 5
   Numai textul în limba engleză al deciziei este autentic.
   
      Adoptată la Bruxelles, 7 iulie 2010.
      
         
            Pentru Autoritatea AELS de Supraveghere
         
         Per SANDERUD
         
            Președinte
         
         Sverrir Haukur GUNNLAUGSSON
         
            Membru al Colegiului
         
      
   
   
      (1)  JO L 328, 24.11.2006, p. 14, precum și în Suplimentul SEE nr. 32, 17.6.2010, p. 1. Această directivă nu a fost publicată încă în limba norvegiană.
   
      ANEXĂ
      
                  1.
               
               
                  Întreaga linie de coastă a Norvegiei reprezintă o zonă autorizată în ceea ce privește Marteilia refringens.
                  
               
            
                  2.
               
               
                  Întreaga linie de coastă a Norvegiei reprezintă o zonă autorizată în ceea ce privește Bonamia ostreae, cu excepția:
                  
                              —
                           
                           
                              districtului Aust-Agder, situat în sudul Norvegiei.